LidanRubinov/Halacha-QA huggingface dataset:
שאלה: לחם בושה מאת ה : רבי חיים לוצטו אומר שהקב"ה העביר את כל הברואים לעולם הזה בכדי שיקבלו שכר בעולם הבא לאחר מאמץ ולא בחינם. לא הבנתי את הרעיון - הרי ילד אוכל את הלחם שמגישים לו בלי כל בושה מכיוון שזה מאבא שלו, אז גם הנשמות שהם הבנים של הבורא לא אמורות להתבייש בטוב שהוא מעניק להן. אני טועה?
תשובה: הדוגמא שהבאת מילד היא דוגמא טובה לתשובתך. ידוע שכל ילד שואף רגע רגע לזמן שיגדל ויוכל לקבל החלטות בעצמו ולא יהיה תלוי באחרים אפילו באבא ואמא האוהבים, גם כלפיהם יש הרגשת לחץ מסוים, אפילו לילד קטן שעדיין מדרגת המוסר שלו איננה מפותחת. לכן בודאי שכל אדם בן דעת מעדיף לא לחיות על מתנות אלא בשכר עמלו ויש בזה מנוחה נפשית של הנהנה מיגיע כפיו, כדברי הפסוק במשלי "מתוקה שנת העובד אם מעט ואם הרבה יאכל", וכן נאמר בתהילים "יגיע כפיך כי תאכל אשריך וטוב לך", וכן בדברי ח (בבא מציעא) "רוצה אדם בקב שלו מתשעה קבים של חברו". אין להביא על כל ראיות מתינוק שבלית ברירה ומתוך הצורך הבסיסי לשמירת החיים, שמח על כל מזון שמקבל מהוריו.
שאלה: רוצה חיים של שליחות: אני באה מבית דתי לאומי ומדריכה כיום באולפנה. עד לפני 5 שנים הייתי פושרת מאוד מבחינה דתית ואף פחות מכך. היום השאיפה הגדולה שלי היא להקים בית של אמונה למען העם והארץ ולקדש שם שמיים בעשיה של קדושה. אני מפחדת שאני לא מספיק טובה בכדי להתחתן עם בחור שירצה באותם דברים. אני מרגישה שהעובדה שהייתי מספר שנים מרוחקת מהקב"ה ישפיעו על כך שבחור טוב שקובע עיתים לתורה בצורה רצינית ורוצה לחיות חיים של שליחות יפסול בחורה כמוני. אני בת 18 וחצי ואולי זה נשמע ממש מוקדם לדבר בצורה כזאת אבל אני באמת חושבת שכל דקה בלי לבנות את הדבר האמיתי זהו בזבוז. אני גם תמיד חושבת לעצמי איך בחורות יכולות להכיר בחורים בצורה צנועה וזה כאשר אין להם אדם שיכיר להם?
תשובה: אדם מאמין צריך גם לבטוח בד' שיוליך אותו בדרך הנכונה וימציא לו את זיווגו המתאים. זה יבוא על ידי חברות שיש להם אחים או על ידי מכירים ומורים ואפשר גם להשתדל מעט על ידי פניה לידידים. אין סיבה לדאגה הכל יבוא בעיתו ובזמנו. איני סבור שהעבר צריך להפריע לך למצוא את המתאים לך.
שאלה: חייבי מיסים לבית הכנסת: האם מותר לפרסם רשימת חייבי מיסים לבית הכנסת?
תשובה: מותר לפרסם את שמם, מפני שזהו אחד האמצעיים של הגבאים לגבות חובות.
שאלה: קיום אזכרה לילד מתחת לגיל 13 : האם מקיימים אזכרה לילד מתחת לגיל 13? לא קראו קדיש עליו.
תשובה: ילד מעל גיל שנה שנפטר, אומרים עליו קדיש, ואם רוצים עושים עליו אזכרה.
שאלה: שם של בן לבת: קראתי שאסור לקרוא לבת בשם של בן. מה הסיבה, לי יש שם של בן ואני בת, אני אמורה לשנות את שמי?
תשובה: הכוונה לשם שידוע כשם של בן כמו אברהם יצחק ויעקב, אך לא שם מודרני שבמשמעותו הוא מתאים גם לבן וגם לבת וגם ידוע בציבור ככזה. הרב רואי מרגלית.
שאלה: הלל ביום ירושלים : האם מברכים על ההלל של יום ירושלים?
תשובה: כן. הלל זה (הנאמר ביום!) תוקן ע"י הרבנות הראשית לכל העדות.
שאלה: גזל בתו חניה: בענין חניה לצד מדרכה במקום שצריך להצמיד תו חניה, מקובל שאם נשאר במכונית אדם לא נקנסים על אי הדבקת התו. א.האם הנוהג גורם לכך שהנהג אינו עובר על איסור גזל? ב.במידה והתשובה ל-א היא שהנהג אינו עובר על איסור גזל,האם יהיה הדין שונה במקרה ואין חניות אחרות פנויות ויש נהגים שעקב כך אינם מחנים את מכוניתם וממילא אינם משלמים לעיריה?
תשובה: אם לא נקנסים, משמע שהחוק אוסר להשאיר רכב פנוי, אבל להשאיר רכב מאויש מותר, ולכן מותר לנצל את זה.
שאלה: העסקת עובדים בחג: בחג השבועות הבעל"ט החל השנה ביום שני, נתארח אצל הורי. עוזרת הבית המועסקת אצלי בימי שני הינה נוצרייה. האם מותר לה לבא לעבודה בחג בהעדרנו ולנקות את הבית, ואם כן באיזה אופן? עלי לשלם לה?
תשובה: העסקת גוי שכיר בבית ישראל בחג אסורה, אלא אם כן אינו עושה שום מלאכה אסורה כגון סידור בית וכדו'.
שאלה: מניינים סמוכים להפסקה לקדושה: בבית הכנסת שלנו יש כמה מניינים בו זמנית, האחד בבית הכנסת, אחד בחדר לימוד, ואחד במבוא לבית הכנסת. מה הדין כאשר מנין אחד אומר קדושה, האם שאר המניינים ששומעים את הקדושה צריכים להפסיק תפילתם ולענות לקדושה.
תשובה: הם לא חייבים להפסיק לענות לקדושה.
שאלה: תפילת תשלומין לבנות: אני נוהגת להתפלל תפילה אחת ביום, או שחרית או מנחה, מפני שזה הזמן העומד לרשותי. לפעמים אני מגלה שלא הספקתי להתפלל שחרית או מנחה. כיצד עלי לנהוג לגבי תפילת ערבית: לא להתפלל אותה, להתפלל רק אותה, או להתפלל שתי תפילות?
תשובה: תתפללי תפילת ערבית אחת.
שאלה: לא הבנתי: בהמשך לשאלה של בת האולפנא שלומדת מחול בקבוצה חילונית שבה יש הופעות מול גברים - ממש לא זכיתי להבין איך הרב כותב לה :"למעט בהשתתפות בלהקה או לפחות למעט בדברים שהם בעייתיים. ותעשי זאת בהתיעצות עם מחנכת באולפנה באיזה מינון להמשיך בלהקה" איך אפשר להתיר "למעט" והרי זה ממש אסור, איזה היתר יש, אפילו מעט, לרקוד לפני גברים?
תשובה: לא מדובר להתיר איסורים אלא להקל בדברים שהם חומרות.
שאלה: תרו"מ מעשבי גנה פרטיים: יש לי בגינה כמה מיני עשבים (נענע, זעתרארגנו, רוזמרין וכד ) ולעיתים אני רוצה להשתמש בהם לתה או בישול. אני צריך להפריש מהם תרומות ומעשרות? כל פעם אני לוקח בערך שני גבעולים.
תשובה: בעיקרון גם כשלוקחים שני גבעולים חייבים להפריש תרומות ומעשרות לאחר הקטיף. בשאלתך אתה שואל על על עשבי תיבול, ובזה ההתייחסות קצת שונה: אם העשבים אינם נאכלים כלל אלא רק מיועדים לתה ולאחר מכן הם נזרקים לדעת רוב הפוסקים אין חובה להפריש תרומות ומעשרות. אמנם הראשון לציון הגר"מ אליהו שליט"א מחמיר בזה והרוצה להפריש יפריש בלא ברכה. אם העשבים מיועדים למאכל ואפי' אם הם מיועדים לתה אך נהוג לפעמים לאכול אותם (כמו נענע) יש להפריש מהם תרומות ומעשרות. בברכת התורה והארץ, יואל פרידמן
שאלה: קללה בשם ה : קיללתי את חברי בשם ה, אמרתי לו:יהי רצון מלפניך, ה (בשם אדנות) אלוקי ואלוקי אבותי, וכאן פניתי אל חברי ואמרתי - שאתה תמות. לאחר מספר דקות הבנתי את חומרת המעשה, וכעת ברצוני לשאול כיצד ניתן לשוב בתשובה על כך? (קיללתי אותו לפני כמעט ארבע שנים, אך אני עדיין נמצא בקשר אתו).
תשובה: התשובה לכך היא זהירות משנה מכאן ואילך בשני דברים: א. להימנע מכל פגיעה שהיא בזולת (מומלץ מאוד ללמוד את הספר חפץ חיים). ב. להימנע מאזכור שמות קדושים חוץ מתפילות וברכות.
שאלה: הכנסת אורחים: רוב התחביבים שלי הם כשאני לבד- אני אוהבת ללכת לים לבד, לצייר לבד, לרקוד לבד וכו. מכיוון שאני סטודנטית ורוב השבוע אני גרה בדירה עם בנות- הזמן היחיד שהוא לעצמי בלבד הוא כשאני חוזרת הביתה בסופי שבוע. זו הסיבה שאני מארחת אצלי חברות לעיתים רחוקות- וגם אז זה נותן לי תחושה של מחנק ואני מחכה לסוף השבוע הבא שאחזור הביתה לבד ואוכל להתפנות לעיסוקים שאני אוהבת. הבעיה היא שלפעמים בנות רוצות להתארח אצלי ואני מתחמקת מהם כי אני יודעת שזה יגזול ממני את הרגעים היקרים הללו, ואני מתחילה לחשוש שאולי זה גורם לי להרס במידות ובמצוה החשובה של הכנסת אורחים. השאלה היא האם להכריח את עצמי לארח על מנת שלא יגרם הרס בסיסי בנפש שלי, או להבין שהאופי שלי הוא כזה ולהשלים איתו?
תשובה: לכל אחד האופי שלו ואת לא צריכה לשאוף לשנות את האופי שלך. ותמצאי את הדרך איך לעשות חסד בדרכך את. האירוח אינו הדרך היחידה לעשות חסד. יש עוד דרכים.
שאלה: התנתקות או דוכני קירוב רחוקים?: אני מתלבט האם לצאת בימי שישי לפעילות בצמתים למען גוש קטיף והשומרון או לנסות להקים דוכן של מעייני הישועה. מה לעשות?
תשובה: שני הדברים טובים ואתה יכול להחליט על כך לפי משיכת הלב שלך. אם אין לך טעם אישי נראה לי שבעת הזאת עדיף לפעול למען גוש קטיף שהרי גדולה מצווה בשעתה. עתה מצווה הבוערת היא גוש קטיף. היה ברוך ותצליח במעשיך.
שאלה: אכלנו בלי הכשר: קנינו פטריות בקופסאת שימורים ולא שמנו לב שלא כתוב כשר. על הפטריות לא היה כתוב כלום אם זה כשר או לא כשר. ואכלנו.כי לא שמנו לב. מה עושים.?
תשובה: כיון שהיום מערבים כל מיני חומרי שימור טעם וריח וכן חומרים מייצבים שאין אנו יודעים את מקורם, יש להקפיד לשים לב לחותמת הכשרות, אך כיון שאנו לא בטוחים שזה לא היה כשר וזה היה בשוגג, הדבר היחיד הוא להיזהר להבא ולעורר את האחרים לכך. הרב רואי מרגלית.
שאלה: לקזז הפסד רווח ממעשר כספים : אחי זקוק להלוואה של סכום כסף גדול לתקופה של חצי שנה הלוואה שתחסוך ממנו נזק כספי גדול. לי יש את הכסף הדרוש לו כהלוואה אך הוא מושקע בניירות ערך סולידיים המבטיחים תשואה של מעל 10000 שח השאלות הן: 1. האם מותר לי לקזז את הפסד הריווח הנ"ל (עקב מתן הכסף שהיה מושקע כהלוואה לאחי)מהכספים שאני אמור להעביר לצדקה ממעשר כספים אשר אני נוהג להפריש. 2. אם התשובה לשאלה 1 חיובית האם אין בכך חשש לאיסור ריבית כי הקיזוז הוא בעצם תגמול על ההלוואה.
תשובה: ההפסד נגרם למעשה בעקבות האח הלווה. כיוון שהאח אינו זקוק לצדקה אין לכסות את ההפסד שנגרם על חשבון דמי מעשר. אם רצונך מחל לו על כך, ואם לאו, מחשש ריבית - יש לערוך היתר עיסקא ביניכם ולחייב את האח בהשבת הסכום של ההפסד.
שאלה: כלאי הגפן עם עצי פרי אחרים: ראיתי באתר שאסור שיהיו שתולים זרעים מתחת לזמורות אילן הגפן כדי שלא יהיו כלאי זרעים, האם הדבר אסור גם כאשר זמורות הגפן (עץ גפן יחיד) נוגעות בענפי אילנות מאכל אחרים,או בפרותיהם?
תשובה: א. זרעים, וצמחים חד-שנתיים מתחת לזמורות גפן יש בכך איסור כלאי הכרם ולא כלאי זרעים. ב. איסור כלאי הכרם הוא רק בין גפן לצמחים חד-שנתיים, אך אין איסור כזה בין גפן ואילנות אחרים. בברכת התורה והארץ, הרב יואל פרידמן
שאלה: תפילה לרעת אחר: האם מותר למתקן מזגנים להתפלל שיתקלקלו מזגנים לאנשי העיר? למה מותר למועמד לתפקיד מסוים להתפלל להצלחתו כשמשמעות הצלחתו היא כשלון למי שלא נבחר לתפקיד?
תשובה: רק מי שבטוח שבחירתו תביא תועלת רבה בעוד שמתחרהו עלול להביא לה נזק רשאי להתפלל להצלחתו.
שאלה: משחק כדורגל המצולם בשבת: האם מותר לראות משחק כדורגל המשודר בשידור ישיר, כאשר במקום שמתקיים המשחק עדיין שבת ובארץ מוצ"ש?
תשובה: אם המדובר בנבחרות נוכריות ובתחנות שידור נוכריות ואף יהודי לא מעורב בחילול שבת - מותר.
שאלה: כהן בקברות צדיקים: שאלתי היא : האם מותר לכהן לבקר בקיברות צדיקים? לדוג : רשב"י, רבי מאיר בעל הנס, הבבא סאלי וכו. ומדוע?
תשובה: מבואר בפתחי תשובה יורה דעה סימן שעב ס"ק ב' שאסור. הרב אברהם פרל.
שאלה: יציאות השבת: במסכת שבת כתוב מי שזורק חפץ מרשות הרבים דרך רשות היחיד לרשות הרבים חייב פעמיים, ונחשב לו שהחפץ אומנם באוויר למרות זאת כמונח דמי ברשות היחיד. שאלתי היא מדוע כשהעני עומד ברשות הרבים ומושיט את סלו לרשות בעל הבית למה שלא נגיד שהוא כבר חייב בהוצאה מרשות לרשות?
תשובה: דין זה נתון במחלוקת, שחכמים סוברים שלא אומרים קלוטה כמי שהונחה, ורבי עקיבא סובר שאומרים קלוטה כמי שהונחה. אמנם גם רבי עקיבא יסבור את דין המשנה, ולשיטתו יש לחלק בין מצב בו אין חוצצים בין החפץ לקרקע הרשות, לבין המצב המתואר במשנה בו יש חוצץ (ידו של העני או של בעל הבית) בין החפץ הנמצא באויר לקרקע הרשות.
שאלה: נכה ושבת: שכני נכה 100 ונע רק בעזרת כסא גלגלים. מטופל ע"י נכרי 24 שעות ביממה. בשבת, לצורך הורדת הנכה במדרגות נעזר המטפל בזחליל שהוא מכשיר אוטומטי עליו מורכב כסא הגלגלים. ומורידו למטה. משם מובילו בכסא עד לבית הכנסת. בעוד כמה יומים יוצא הנוכרי לחופשת מולדת. השאלה היא האם מותר להוריד הנכה בזחליל בשבת ע"י שכן או בני הבית?
תשובה: אם זה מופעל על-ידי חשמל אסור, ותארגנו גוי לפני שבת שיוריד אותו, ואם לא מצאתם גוי שיתפלל בביתו ביחידות.
שאלה: סירוק בשבת: האם מותר להסתרק בשבת למי שאין חשש שיתלשו שערותיו. קרי לבנים עם שיער קצר?
תשובה: המסרק נחשב כמוקצה והמנהג לא להסתרק בשבת.
שאלה: ברכת המזון פוטרת "על המחיה"?: האם כאשר אוכלים בקבוצה ואחד מברך ברכת המזון להוציא את כולם ידי חובה, יוצאים גם אלו שאכלו רק מזונות והתחייבו ב"על המחיה"?
תשובה: עליהם לברך בנפרד ברכת "מעין שלוש", מפני שזהו סוג אחר של ברכה.
שאלה: תלישת שערות מהזקן: רציתי לשאול לגבי תלישת שערות מהזקן, ברגע שמשחקים איתו, האם יש בעייה הלכתית? ומה במקרה שהם נתלשות מהשורש? ובמקרה שעושים זאת בכוונה כגון לסדר האם זה מותר? הייתי גם רוצה לדעת, האם לפי הקבלה המחמירה לא לגעת בזקן יש בעייה עם הדברים הללו? ולעניין שבת, האם יש איסור לשחק בזקן כשיש חשש שהוא יתלש? אם לא זה לא נחשב "דלא ניחא ליה"? (אותו עניין לגבי סתם סירוק, שראיתי שאסור, האם זה באנת נחשב "פסיק רישא" וא"כ כל פסיק רישא הוא אסור אפ שאינו רוצה בזה?).
תשובה: לפי ההלכה אין איסור בתלישת שערות מהזקן ביום חול. בשבת הדבר אסור סירוק במסרק בשבת אסור כי בודאי ייתלש שיער גם אם אינו מעונין בכך (פס"ר דלא ניח"ל אסור) באשר לקבלה איני מתמצא בכך.
שאלה: ציונות ומדינה יהודית: אם אינני טועה ראיתי את מאמרו של הרב בחוברת על הציונות, שם בסופו הרב מתאר את הגבול - קו האדום, לתמיכתנו במדינה, שהוא הרגע בו המדינה תכריז שהיא מדינת "כל אזרחיה". מדוע זה דווקא הגבול האדום? כל מה שהמדינה עשתה עד עכשיו זה לא מספיק חמור? מה ההבדל? אולי באמת אנו חיים באשליות לגבי כל מיני תקוות "קדושות" ממסד חילוני לחלוטין, למה הקו האדום הוא דווקא "מדינת כל אזרחיה", למה ההתנתקות לא מספיקה כדי לעורר אותנו מהחלום? למה מערכת המשפט, התקשורת, החינוך וכולם לא מספיקים כדי שנבין שאנו לא משדרים באותו גל?
תשובה: השאלה המרכזית היא האם אנו מוותרים על מדינה יהודית ומעדיפים לחזור למנדט הבריטי או לשלטון הטורקי. כל עוד המדינה יהודית אנו מעדיפים אותה על כל אלטרנטיבה אחרת ורואים בה יציאה מן הגלות ויחד עם זאת משתדלים ליצוק בה תוכן יהודי עמוק יותר. הדבר ניתן. אסור להתיאש. היאוש יחזיר אותנו לגלות חלילה. עובדה מעודדת לדוגמא: אחוז הילדים בכתה א' בחינוך הדתי על כל גווניו הוא 50! להרחבה בדעת הרב יש לעין במאמרו שבעיתון הצופה בשם "בין מדינה לממשלה".
שאלה: המשך התפילה אחרי "עושה ": האם ברגע שעושים את השלוש פסיעות אחרי תפילת שמו"ע (אחרי שסימתי את היהי רצון), מותר להמשיך את התפילה לפני שחוזרים, או שגם כך זה נחשב כ"חוזר על קיאו"? (כגון להתחיל תחנון וכדו.).
תשובה: אם הנך ממהר לעבודה וכדומה, מותר לך כבר להמשיך את תפילתך לאחר "יהיו לרצון".
שאלה: דרכי לימוד מדרש: -מה המשמעות של "מדרשי ח לא כפשוטם" האם זה אומר שכל מדרש (מהגמ או מכל מקור תנאי אחר) הוא רק משל ומקרה הסופר במדרש לא קרה מעולם במציאות המוחשית- או שמדובר במקרים שקרו המציאות אשר טומנים בתוכם רובדים פנימיים יותר של משלים או דבר דומה. -באופן נקודתי יותר: המדרש מפרשת בראשית על "החמה והלבנה" שהלבנה התלוננה בפני הקב"ה.ועל כך קיבלה עונש שכל אורה יגיע מהחמה וכו. איך צריך להבין אותו כמשל בלבד או מקרה שקרה אך לא באופן אנושי. -בהמשך לשאלה עלאותו מדרש איך נדברים מתחברים עם דיברי הרמב"ם (הלכות יסודי התורה פרק ג הלכה ט ): "כל הכוכבים והגלגלים כולן בעל נפש ודעה והשכל הם. והם חיים ועומדים ומכירין את מי שאמר והיה העולם. ודעת הכוכבים והגלגלים מעוטה מדעת המלאכים וגדולה מדעת בני אדם" מה המשמעות בשפה ברורה של דיברי הרמב"ם על שכל ודעת הכוכבים?
תשובה: בד"כ, כל מדרש ח מכוון ללימוד רעיון ולא לסיפור החיצוני, לפעמים בצורה רעיונית כמו שכף ידו של אברהם אבינו טמנה בתוכה את עוג מלך הבשן, ולפעמים הסיפור קרוב למציאות, ואף על פי כן, חשיבותו במסר הרוחני ולא בסיפור. במה שנוגע לקטרוג הירח על החמה, אין שום ספק שזה רמז לדברים נעלים ובשום אופן לא לסיפור ממשי, ומה שכתב הרמב"ם על הנפש והדעה שיש בכוכבים, ברור שאין בזה שום דמיון לנפש האדם ושכלו, ויש בזה כוונה על כח רוחני המחובר לכוכבים ועל פיו פועלים הם את פעולותיהם. וכמו שאיננו מבינים מה זה מלאך ואיננו מציירים לנו אותו בגוף או בכנפיים, כך לא ניתן להבין מהי משמעות של נפש הכוכבים.
שאלה: מעשר עני: האם מוסרים בתקופתינו את מעשר העני לעניים, ומכל התוצרת החקלאית בארץ? איך זה מתבצע?
תשובה: א. השנה זוהי שנת מעשר שני (שנה ד' לשמיטה) ולא מפרישים מעשר עני. אך אני מבין ששאלתך היא שאלה עקרונית. גם היום צריך לתת מעשר עני לעניים מטבל וודאי וכן במקרים מסוימים של ספקות. הדרך הטובה ביותר לבצע זאת היא לעשות מיינוי בבית האוצר של מכון התורה והארץ, כיוון שזוהי דרך פרקטית. הביצוע מתבסס על הלוואה מראש לעני, באופן שכל פעם שהאדם מפרש תרומות ומעשרות וקורא שם מעשר עני על הפירות - פירות מעשר עני ניקנים אוטומטית לעני, ולאחר מכן מתקזזים (העני והמפריש) על חשבון ההלוואה שהמפריש נתן לעני בתחילה. למינוי טל' 08 6847325  פקס' 08 6847055. בברכת התורה והארץ, יואל פרידמן
שאלה: שבע ברכות לשני זוגות: האם אפשר לעשות "שבע ברכות" ביחד לשני זוגות שהתחתנו באותו שבוע?
תשובה: מעיקר הדין אפשר. אולם יש החוששים מפני עין רעה.
שאלה: ברכות השחר אחרי שינה קצרה: אני רגיל להיות ער בלילות (עבודה) בד"כ כלל אני מצליח לנום כשעה, האם אני יכול לברך את ברכות השחר אחריי שינה כ"כ קצרה, והאם אני צריך לברך ברכות השחר וברכות התורה כאשר אני מתעורר בשעות הערב אחרי השינה העיקרית שלי?
תשובה: את כל ברכות השחר אתה יכול לברך אם ישנת שעה. ברכת התורה אתה יכול לברך שוב בערב או להתכוון בברכת אהבת עולם בתפילת ערבית.
שאלה: עוד בנושא תפילת ערבית מוקדמת בערש"ק: א. מוזכר בפוסקים שאין לנהוג תרתי דסתריי גם ביום אחר (ולא רק באותו יום) אלא בשעת הדחק. האם הרצון שהילדים ישתתפו בסעודת הלילה נקרא שעת הדחק? ב. אם כן, האם זה יכול להיחשב שעת הדחק בשבת אחת ולא שעת הדחק בשבת אחרת? ג. האם לא ראוי לצאת י"ח ק"ש עם ברכותיה? ד. האם אין כאן מכשול לרבים שלא יקפידו לקרוא ק"ש לאחר צאת הכוכבים ויבטלו מצווה מהתורה?
תשובה: א. בודאי שהצורך שילדים ישתתפו בסעודת שבת וישמעו קידוש, נחשב כשעת הדחק. ב. בזמן שעון הקיץ זה ודאי נחשב לשעת הדחק. ג. ודאי שראוי לקרוא ק"ש בברכותיה, אבל יש כאן את הצורך החינוכי שהילדים ישמעו קידוש וישתתפו בסעודה, ולכן כשיש אילוצים קוראים ק"ש בלא ברכותיה. ולעניות דעתי, דין חינוך הילדים בזה עדיף על ק"ש בברכותיה. ד. שיזהירו את הציבור, ואין כאן מכשול לרבים.
שאלה: כהן בבית חולים: אני כהן וידוע לי שיש בעיה הלכתית להכנס לבתי חולים בארץ, (למעט בית חולים מעייני הישועה בבני ברק ובית חולים שערי צדק בירושלים) לאחרונה הייתי צריך ללכת לבית חולים עם בני לחדר מיון - מה עליי לעשות במצב זה? מדוע אין הרבנים של בתי החולים מסדרים עניין זה? מה עליי לעשות במהלך שהותי בבית החולים - האם לנצל כל הזדמנות שאני יכול ולצאת מבית החולים? האם אני נחשב שאני פוגם בכהונתי דבר אשר מונע נשיאת כפיים על פי ההלכה?
תשובה: את בנך יכולת להביא לחדר מיון כמו שבשבת מותר לעשות זאת. כהונתך לא נפגמת בגלל הטומאה. בלאו הכי כולנו טמאי מתים, גם אם הדבר נעשה באיסור.
שאלה: לברך בצניעות: האם יש בעיה הלכתית לברך, לקרוא תהילים וכל דבר שבקדושה כשאני עם חולצה קצרה ומכנס.?
תשובה: מבחינת דיני ברכות הדבר מותר, אולם אישה צנועה שומרת על צניעותה גם בבית. להתפלל עמידה ולברך ברכת המזון יש צורך בלבוש מלא מעיקר הדין.
שאלה: מנהג יהודי תוניס בברכת כהנים: אני כהן מהעדה התונסאית ולכן מנהגי הוא לא לעלות ולברך ברכת כהנים. אני לומד בישיבה תיכונית. והמורה שלי מחייב אותי לעלות ולברך. א. האם אין בזה משום "לא תטוש תורת אמך"? ב. גם אם אין האם יש חיוב מצד הדין לעלות ולברך?
תשובה: מנהג תוניס מוכר לי. הוא דומה בכך במידה מסוימת למנהג אשכנז בחו"ל שלא עלו לדוכן כל יום אלא רק בימים טובים. לא ברור מהו מקור המנהג הנוגד את מצות התורה כל הפוסקים סבורים שאין לבטל מ"ע מהתורה ולכן האשכנזים בארץ שינו את מנהגם וקיבלו את מנהג ארץ ישראל לעלות לדוכן כל יום. לדעתי מן הראוי שגם יוצאי תוניס יקבלו את מנהג א"י ויקיימו את המצוה כהלכתה.לפחות כאשר הם מתפללים במנין בו הנוהג הוא לעלות לדוכן. כי כאשר קוראים לכהנים לעלות והם לא עולים הם מבטלים בידיהם מצוה מפורשת מהתורה. עצתי לך להתיעץ עם גדולי התורה יוצאי תוניס.
שאלה: בית כנסת ותפילה: א. אני גרה בגבעה שבהתחלה בנו בה בית כנסת בגובהה של הגבעה, אך כאשר הגבעה התרחבה בית הכנסת נותר נמוך משאר הבתים. השקיעו הרבה עבודה בציפוי הקרוואן של ביה"כ באבנים. האם ראוי להעביר את מיקום ביה"כ למרות הכל או שאפשר להשאירו במקומו? ב. אני אם לשני ילדים קטנים האם עדיף שאגיע איתם לביה"כ ויש סיכוי שירעישו, או שעדיף שאשאר בבית (קבלת שבת מאוד חשובה לי)? ג. בגבעה שלנו לרוב אין מניין בשבת האם צריך ללכת רחוק בשביל מניין (כ-1.5 ק"מ) או שאפשר להתפלל ביחידות בבית, השאלה בשביל בעלי.
תשובה: א. ביהכנ"ס יישאר במקומו. ב עדיף שתתפללי בבית ואל תביאי ילדים קטנים לביהכנ"ס. מצב זה הוא זמני כי הילדים יגדלו והבעיה תחלוף. אם הילדים מסוגלים לשחק מחוץ לביהכנ"ס תתפללי בביהכנ"ס אך ברגע שילד יכנס ויפריע הפסיקי מיד את תפילתך ותצאי עמו החוצה אפילו באמצע עמידה. ג.אין חובה לללכת מרחק כזה לצורך תפילה בציבור אך יהודים בכל העולם הולכים מרחקים גדולים יותר ע"מ לא להתנתק מהציבור ומהתפילה והקריאה בתורה בציבור.
שאלה: טומאה בנטילת ידים: כאשר נוטלים ידיים האם כל הגוף טמא וכאשר נוטלים ידיים רק הידיים טהורות?
תשובה: לענין זה הגוף אינו טמא, אלא גזרו טומאה מיוחדת על הידים ולכן אנו נוטלים כדי לטהרם. הרב רואי מרגלית.
שאלה: כישוף: אני מאוד מתעניין בכישוף, אך אני יודע שבעיקרון הוא אסור, ולכן החלטתי לשאול את הרב קודם. האם הרב יוכל להגיד לי האם יש סוג של כישוף שהוא מותר?
תשובה: כל כישוף למטרת כישוף אסור, למרות שאינו דומה לכישוף של פעם שהוא השתמשות בכוחות טמאים לשינוי הטבע כביכול. כיון שעובר בזה "על תמים תהיה עם ה' אלוקיך" ו"לא ימצא בך.ומכשף". אני מציע שתתעניין בתחומים אחרים ויש כאלה רבים ומגוונים. הרב רואי מרגלית.
שאלה: עדי קידושין שומרי שבת: שני חבריי הקרובים (רווקים) שומרים מצוות בצורה חלקית. הם הולכים בדרך כלל עם כיפה ואינם מחללים שבת בפרהסיא אף פעם ואוכלים רק כשר, אולם אינם שומרים שבת בביתם. רציתי לדעת האם הם יכולים לשמש כעדים בחתונתי (מאחר שאין אדם משים עצמו רשע). אשמח להפניות למקורות להמשך עיוני.
תשובה: אם הם אינם מקפידים על הלכות אישות, כגון שהם חיים חיי אישות ללא נישואין הם פסולים לעדות בנושא זה.
שאלה: בן של גוי שלא עבר ברית: אם בחור רוסי מתחתן עם בחורה יהודיה כשרה והבחורה מגלה לאחר החתונה שהוא לא עבר ברית מילה ואבא שלו גוי ויש להם בת משותפת. 1. איך זה לפי הדת? 2. מה ניתן לעשות בנדון?
תשובה: הבת יהודיה כשרה. יש לשכנע את הבחור לעבור ברית מילה כהלכה.
שאלה: תמונה על הזמנה לחתונה: האם מותר להדפיס את התמונה של בני הזוג על גבי ההזמנה לחתונה בידיעה שיכולים לזרוק את ההזמנה?
תשובה: אין בעיה הלכתית אם יזרקו את התמונה לפח, אף שלטעמי עצם המעשה הוא יחצני מדי וצניעות יפה ליהודי. אך כמו שאמרתי אין איסור בכך. הרב רואי מרגלית.
שאלה: תגובות באינטרנט: בתקופה שבה התקשורת האלקטרונית גואה ורב השימוש בתגובות על כתבות וישנה חשיבות לדעת הקהל בכתבות. האם יש משום איסור לשון הרע להוסיף תגובה על פוליטיקאים, שכותב שהם עושים שחיתויות? וכו
תשובה: מכיון שמעשיהם של הפוליטיקאים ידועים לכל אין איסור לה"ר בכך. אדרבה, תגובות ענייניות רצויות אולם לא מעבר לכך. לא להשמיץ לא להגזים ולא לפגוע.
שאלה: עיתונאי באתרי אינטרנט: קבלתי הצעה לכתיבה ופרסום מסרים נגד ההתנתקות באחד מהאתרים ברשת. יש בכך יתרון גדול, בחשיפה לעוד ועוד קהלים. מנסיוננו, אין כמו המפגש האישי כדי להשפיע על אנשים. באתר זה, ייתכן שגם לצדם של התכנים שאני אפרסם, מתפרסמים גם תכנים לא צנועים בעליל. שאלתי היא האם מותר להשתמש באפיק זה של השפעה, או שיש בכך איסור משום החטאת הרבים, לדוגמה (שעלולים לגלוש מקריאת התכנים שלי לתכנים אחרים), או אולי מצדדים אחרים?
תשובה: אם אתה רק כותב את הדברים ולא נכנס לאתר ולך זה לא מזיק. אין מניעה שתכתוב. אלא אם כן ברור לך שכתוצאה מכתיבתך יהיו כאלה שיכנסו לאתר ויחשפו גם לתכנים אסורים.
שאלה: עירוב קרוע: אני גר במושב. במושב יש את העמודים של העירוב, אך החוט קרוע במספר מקומות. איני יודע אם הוא פרוץ ברוב המושב או שרק במספר מקומות הוא פרוץ. אין את מי לשאול. מה עליי לעשות? האם יש היתר במקרה כזה לצאת עם עגלה של תינוק? האם יש היתר לצאת עם התינוק בזרועותיי.? מאוד קשה להישאר סגור במהלך השבת!
תשובה: אם יש ערוב כנראה שמישהו התקין אותו ויש לשאול אותו האם אין רב במושב? ואם אין, האם אין רב אוזרי או רב סמוך? תתיעץ אתו. אין לטלטל תינוק ללא ערוב. במקום שאין איש השתדל להיות איש. קח יוזמה יחד עם עוד חברים במושב ותבדקו ותתקנו את הערוב ותוכלו לטלטל בשבת.
שאלה: סירים לא ידועים: קיבלתי מחבר כמה סירים, אני לא בטוח במאת האחוזים איזה סיר חלבי איזה בשרי, וגם חברי לא בטוח. מה עלי לעשות ע"מ להכשיר אותם לצרכים שלי. יצויין כי לא השתמשו בסירים יותר משנה וחצי. הסירים כולם ממתכת חלקם עם מכסה זכוכית וחלקם עם מכסה מתכת.
תשובה: הם צריכים לעבור הגעלה להכשירם מחדש ואז תוכל להחליט באיזה סיר תשתמש לבשרי ובאיזה לחלבי. הרב רואי מרגלית.
שאלה: לימוד בליל שבועות עם רמקול: אנו, קבוצת חילונים, החלטנו לקיים תיקון ליל שבועות בקהילה בה אנו חיים. כאחד המרצים הזמנו את רב הקהילה. מאחר ואיננו רוצים להגיע לידי חילול החג ופגיעה ברב אודה לכם באם תוכלו לענות על השאלות הבאות: 1. האם ניתן להפעיל רמקול לפני כניסת החג ולהשאירו פעיל? האם מותר לכבות אותו בסיום הלילה? 2. כנ"ל מבחינת חימום מים. לחמם מים במיחמים ולהשאיר את המים במסגרת חימום שבת, מותר?
תשובה: אם יש רב לקהילה עליכם לפנות אליו בשאלותיכם.
שאלה: יום ה- 30 לנפטר: סבתא שלי נפטרה לפני כחודש. הייתי בהלויה שלה. ביום שישי הקרוב יצויין היום ה-30 לחודש שבו היא נפטרה. האם אני יכולה להכנס לבית הקברות ביום שישי ב 9:00 בבוקר, לפני תפילת הקדיש שתיערך בשעה 12:00?
תשובה: יש נוהגות להיכנס לבית הקברות רק בזמן טהרתן, אך אין זה מעיקר הדין. אם כבר מגיעים לביה"ק מדוע לא בזמן אמירת הקדיש?
שאלה: הלכות שבת : א. האם מותר להשתמש במקררים המחלקים קוביות קרח באופן אוטומטי בשבת? ב. האם ניתן להשתמש בברז של המקרר המחלק מים קרים באופן אוטמטי בשבת?
תשובה: א. מותר. ב. מותר.
שאלה: פחדים ומחשבות רעות : אני בת 24, ובשנה האחרונה התחלתי לחשוב מחשבות רעות במוחי. אני חושבת על מוות ודברים רעים. לצערי אילו הייתי חושבת את אותם מחשבות עלי, אולי הייתי מתנחמת, אבל אני חושבת את המחשבות האלה על הקרובים לי ביותר העניין הזה מלחיץ אותי ומונע ממני חיים נורמלים.
תשובה: אם המחשבות הללו חוזרות ונשנות פעמים רבות ואת מרגישה שאין לך שליטה עליהם, הם באות נגד רצונך. אם כן אין לך להצטער כי זה לא לרצונך. אך מאידך כדי להשתחרר מהם כדאי לך ללכת ליעוץ פסכולוגי. יש לזה פתרונות ואין סיבה לחשוש מללכת לפסיכולוג. כמו שהולכים לרופא כאשר שרגישים כאב גופני כך יש ללכת ליועץ כאשר יש כאב רוחני. אפשר לצאת מזה לא צריך לדאוג, אבל צריך לטפל.
שאלה: לימודים באוניברסיטה?: האם לבוגרת שרות לאומי מותר ללמוד תחום רפואי הנלמד רק באוניברסיטה "חילונית". אם כן, מה העצה למניעת התקררות דתית, חלילה.
תשובה: אכן אם את מרגישה את עצמך חזקה ולא תצרי קשרים חברתיים עם חברת הסטודנטים. ותשתתפי באופן קבוע בשעורים תורניים ותשמרי על קשר עם חברות חזקות. אין מניעה ללכת ללמוד במסגרת חילונית. אך את צריכה להיות כל הזמן ערה ולבחון כל הזמן אם אכן המסגרת החילונית לא פוגעת ברמת דתיותך. מובן שיש להעדיף תמיד מסגרת דתית אם אפשר.
שאלה: בינו לבינה: האם מותר לי ללמוד לקראת מבחן בגרות בהסטוריה יחד עם בת דודתי שהיא בת גילי? מדובר שיש בבית עוד אנשים ואין שום חשש יחוד?
תשובה: אם הקשר המשפחתי קרוב ואתם מרגישים כמו אחים. אתם יכולים להעזר זה בזה בלימודים. אך אין זו הוראה כללית אלא לפי אופי הקשר המשפחתי.
שאלה: לידה בתשעת הימים: אני צריכה ללדת בניתוח קיסרי עקב סיבות רפואיות. שאלתי, האם מותר לי ללדת בתשעת הימים. (מסיבות עבודה של בעלי, והכנת הילדים בזמן לביה"ס וכו )
תשובה: לא נראה שיש בעיה ללדת בתשעת הימים, אבל יש בעיה לתכנן ללדת בזמן שנוח ולא בגלל סיבה רפואית. עדיף לתכנן את הלידה ביחד עם הרופא לפי הדרישות הרפואיות.
שאלה: תפילת הדרך בטיסה לחו"ל: האם כשטסים לחו"ל אומרים תפילת הדרך רגילה כמו שיוצאים מהעיר?
תשובה: יש תפילת הדרך לטס במטוס והיא כתובה בחלק מן הסידורים, אך אפשר לומר גם את תפילת הדרך הרגילה. הרב רואי מרגלית.